ועדת החינוך והתרבות, כנסת 15, פרוטוקול מספר 303, 2001-07-10 09:00

זבולון אורלב: אני פותח את הישיבה.

זבולון אורלב: על סדר היום הרפורמה ברשות השידור.

זבולון אורלב: אני מודה לשר רענן כהן על השתתפותו, ומקדם בברכה את כל המשתתפים, ובכללם גם את יושב-ראש הוועד המנהל של רשות השידור.

זבולון אורלב: נמסר לי שהמנכ"ל מתעכב בפקק תנועה, והוא יגיע מאוחר יותר.

זבולון אורלב: אני רוצה לפתוח ולומר שרשות השידור הוא הגוף שנבדק אולי הכי הרבה על-ידי ועדות.

זבולון אורלב: ביקשתי מאחד מעוזרי המחקר להכין לי מסמך רקע לדיון ולעשות עבודה "ארכיאולוגית" כדי לראות באיזה ועדות מדובר.

זבולון אורלב: אם נתחיל בעשור האחרון, פעלה ועדת לבני בשנים 1992-1993.

זבולון אורלב: לאחר-מכן פעלה ועדת צוקרמן בשנים 1996-1997.

זבולון אורלב: לאחר-מכן היה דו"ח גרניט בשנת 1996.

זבולון אורלב: אחרי-זה היה דו"ח תיאום גם בשנת 1996.

זבולון אורלב: לאחר-מכן דו"ח ורדי בשנים 1999-2000, שזה כבר היה בתקופתי, וקיימנו על כך דיון נוקב, ששודר על-ידי ערוץ 33, ובו השתתף ורדי.

זבולון אורלב: לאחר-מכן, היושב-ראש הקודם גיל סמסונוב הגיש הצעה, ועכשיו יש לנו הצעה של דוקטור רענן כהן.

רענן כהן: לא הזכרת את פרופסור חיים בראשית בסוף שנת 2000.

רענן כהן: מעבר לזה, יש דו"חות של מבקר המדינה.

זבולון אורלב: יש עוד דו"ח אחד של מבקר המדינה, שנכתב ב-1999.

זבולון אורלב: אני מניח שיש עוד דו"חות והצעות.

זבולון אורלב: גם לא מנינו כאן את ההצעות בחוק שנותרו על שולחן הכנסת, ובכללם גם הצעת-החוק שלי.

זבולון אורלב: אגב, הצד השווה בין כל הדו"חות, למעט הדו"ח של השר כהן, הוא שכולם צוברים אבק על המדפים.

זבולון אורלב: אגב, היתה יוזמה נוספת גם של השרה דליה איציק, והיא הגיעה להסדר עם משרד האוצר, לאחר שהיתה ידיעה גדולה שהושגו תנאים לפיטורים של 400 עובדים, כלומר: רשות השידור הוא גוף שהעסיק הרבה מאד ועדות, והעסיק מאד את דעת הציבור.

זבולון אורלב: אני חושב שאין חולק על כך שהוא אחד הגופים הממלכתיים החולים במחלה אנושה ביותר מקרב הגופים הממלכתיים של מדינת-ישראל, ואין באמירה זו כדי לפגוע במישהו, אלא כדי לציין עובדה מאד ברורה שעולה מכל הדו"חות, שאין אבא לכישלון המצטבר הזה, ואין מישהו אחד שנושא באחריות.

משה פרידמן: אנחנו לא כל-כך חולים.

זבולון אורלב: אמרתי הרשות.

משה פרידמן: הרשות זה בני-אדם.

זבולון אורלב: אני אינני מדבר באופן פרסונלי.

זבולון אורלב: אני יודע שברשות יש אנשים טובים.

אפי אושעיה: על מה היתה המחלוקת?

זבולון אורלב: אמרתי שהרשות חולה במחלה אנושה כרונית ומצטברת.

זבולון אורלב: היא חולה אנושה ביותר מהבחינה המנהלית והארגונית שיש בגופים הממלכתיים במדינת-ישראל.

אפי אושעיה: איך זה שהחולה הזה מוביל ברייטינג, נגיד בחדשות?

זבולון אורלב: לא יודע.

אפי אושעיה: זה פלא עולמי, לא?

רענן כהן: זה בזכות האנשים הרציניים שיש ברשות.

אפי אושעיה: אז מה, אפשר להגיד שלמרות המחלה, הגוף מתפקד?

זבולון אורלב: אני עושה עוול בהכללת הרדיו וטלוויזיה, אבל הרדיו הוא אופרה לגמרי אחרת, ולדעתי, "קול ישראל" מצליח לפי כל קנה מידה.

זבולון אורלב: בוודאי יש גם בטלוויזיה עצמה תכניות מצליחות.

זבולון אורלב: הדברים כאן ידועים, אבל אני מדבר על הרשות כארגון וכגוף ממלכתי, שמנקודת מבטי, חולה במחלה אנושה.

זבולון אורלב: עובדה היא שנכנס שר חדש לתפקידו, ואם הכל תקין, לא צריכים רפורמה.

זבולון אורלב: בא שר חדש, ואני מעריך שהוא ראה מה קרה בעשור האחרון, ואמר: בואו נראה מה אני יכול לעשות.

זבולון אורלב: לכן, כשהתפרסמה הידיעה שהשר רענן כהן יצא ברפורמה, קיימתי אתו שיחה, ואמרתי לו: אני חושב שרפורמה היא דבר חשוב מאד, ולכן עלינו לקיים על כך דיון בוועדה, כדי לראות מה ניתן לעשות; תציג את הרפורמה, נדון בה, ואם היא טובה, נתגייס כולנו לעזור לך, כי רשות השידור יקרה לכולנו, וכולנו רוצים בהצלחתה.

רענן כהן: אדוני היושב ראש, אני מודה לך מאד על דברי הפתיחה.

רענן כהן: אדוני יושב-ראש הרשות, חבריי לעבודה, אנשי רשות השידור, אדוני יושב-ראש סיעת העבודה חבר-הכנסת אפי אושעיה.

רענן כהן: אני רוצה רק לומר שאני אינני מביא דו"ח חדש.

רענן כהן: אדוני היושב-ראש, אתה יודע שברגע שאני מקבל על עצמי תפקיד, אני לומד את הפרטים עד היסוד, ואין אבן שאני לא הופך.

רענן כהן: קיימתי שיחות עם קרוב ל-60 אנשים, והם מטובי התקשורת וכותבי הדו"חות.

רענן כהן: עם כל כותב דו"ח קיימתי שיחה שארכה לפחות שעתיים, והשתתף בה גם הצוות שלי.

רענן כהן: כדי לעשות הפרדה בין הדברים, אני רוצה לקבוע בצורה חד-משמעית, שברשות השידור יש צוות עובדים מיומן ומקצועי, שעומד בשורה הראשונה בתחום השידור בישראל.

רענן כהן: בזכותם של העובדים האלה, הגענו לכל ההישגים הרבים.

רענן כהן: הם עובדים בתנאי שכר שאינם הגיוניים.

רענן כהן: לפני שבוע קיימתי ישיבה ארוכה מאד עם שר האוצר, עם המנכ"ל ועם יושב-ראש הרשות, כדי לקדם את תנאי הפנסיה של העובדים ולהרכיב שכר אחר לגמרי עם תוספת של 20%, מכיוון שלעובדים שיוצאים לפנסיה אחרי 30 שנות עבודה יש תנאי שכר משפילים בפנסיה.

רענן כהן: היום המרכיב הפנסיוני מגיע קרוב ל-40%, כאשר בכלל הציבור הממוצע הוא 60%.

רענן כהן: אני אומר את הדברים, כדי להודיע שאני מתכוון לבצע את הרפורמה הזאת, כי אני מסכים עם כל מה שאמר היושב-ראש.

רענן כהן: אנחנו אומרים את זה לטובת כל העובדים, מכיוון שאנחנו רוצים להקים רשות שידור לתפארת מדינת-ישראל.

רענן כהן: השבוע ישבתי עם חברת תיאום.

רענן כהן: עובדת שם שנים רבות דורית און, שהיא סגן אלוף בצה"ל.

רענן כהן: היא לא עובדת רשות השידור, אלא עובדת חיצונית.

רענן כהן: כמו ש"לקחנו" עשרות אנשים כדי לכתוב דו"חות, כך גם ממנה קיבלתי דו"ח נוסף עם הרבה ספרים.

רענן כהן: אם היתה הסקירה שלה מופיעה כאן, הייתי צריך לסגור את רשות השידור.

רענן כהן: לפי הדו"ח, אין שום דבר טוב ברשות השידור, לא מערכת מחשוב, לא מערכת ארגון, וניהול כושל ברשות השידור בצורה שלא ראיתי בשום ארגון שמכבד את עצמו.

אפי אושעיה: אדוני השר, האם כשאתה אומר רשות שידור, אתה מדבר על הטלוויזיה ועל הרדיו ביחד, או שיש הפרדה ביניהם?

רענן כהן: ההנהלה היא אותה הנהלה, זה לא משנה.

אפי אושעיה: אבל האם יש אותה בעיה ברדיו כמו בטלוויזיה?

רענן כהן: אני כרגע מדבר ברמת המקרו.

רענן כהן: במובן מסוים יש שוני רב, אבל אני צריך להסתכל כרגע על רשות השידור מול מדינת-ישראל.

רענן כהן: אני מסתכל על העובדות ועל הנתונים, ושואל איך רשות השידור עדיין מצליחה להגיע להישגים כאלה.

רענן כהן: במדינות מתוקנות במערב, השידור הציבורי חשוב לחיזוק מוסדות הדמוקרטיה, כמו: הכנסת ובית-המשפט.

רענן כהן: השידור הציבורי בישראל מהווה תשתית חיונית והכרחית לתהליך הדמוקרטי.

רענן כהן: בעיניי, השידור הציבורי הוא גם חלק חשוב מהתרבות הישראלית, מהיצירה הישראלית, מההוויה הישראלית, והוא מקום המפגש העיקרי בין הממשלה ובין האזרחים על קבוצותיהם השונות ובינם לבין עצמם.

רענן כהן: אני מתכוון שעוד במהלך כהונתה של הממשלה הנוכחית, ממשלת האחדות, יהיו לנו טלוויזיה ורדיו ציבוריים, המנוהלים נכון על יסודות מנהליים כלכליים איתנים, ובעיקר שיהיו תכנים ראויים.

רענן כהן: זה הוא התפקיד המרכזי שאני בא היום לעסוק בו.

רענן כהן: אמרתי שנכתבו הרבה דו"חות על רשות השידור, והודעתי גם לוועד המנהל, שאין בכוונתי לכתוב יותר דו"חות ברשות השידור.

רענן כהן: אין יותר אנשים שמזמינים אותם לכתוב דו"ח אחרי דו"ח.

רענן כהן: במשרד שלי יש ארון עם כל הדו"חות.

רענן כהן: מי שירצה ללמוד אותם, יבוא אליי למשרד, והוא יוכל לעבור על כל הדו"חות, ולראות מה קרה בתקופה מסוימת.

רענן כהן: אני רואה משבר מתמשך ביחסים בין המוסדות הנבחרים וההנהלה, יחסי עבודה לקויים בין ההנהלה לעובדים, בריחת מוחות מקצועיים מעולים לערוצים המתחרים והסדרי עבודה שאינם מתאימים לגוף העוסק ביצירה ובשידור.

רענן כהן: צריך לבדוק את האפשרות להוציא את עובדי רשות השידור ממסגרת התקשי"ר, כי אני חושב שכאשר עוסקים ביצירה ובאמנות, אנחנו צריכים לתת לעובדים את תנאי השוק המתקיימים בכל המערכות בעולם כדי לחזק את הכוחות הרצויים, ועל-מנת שתהיה לנו רשות שידור טובה ביותר.

רענן כהן: קשה לראות האם יש תמחיר, פעולות ותכניות.

רענן כהן: אני לא יודע כמה עובדים יש ברשות השידור.

זבולון אורלב: למה, אתה לא יודע לספור?

רענן כהן: אני לא יודע כמה עובדים יש.

רענן כהן: ראש המנהל של כוח אדם לא יכול להגיד לי מה כוח האדם שיש ברשות השידור.

רענן כהן: גיליתי שיש 1,806 עובדים בתקנים ויש עוד ש"תים – שוברי תשלום, והמספר כל הזמן משתנה.

רענן כהן: כל יום אני שומע מספרים, כמו: 830,430, 620, 780, 990.

רענן כהן: אני לא יודע מה כוח האדם שיש ברשות השידור.

רענן כהן: אני חושב שהתופעה שמוסד לא מסוגל להגיד לכמה כוח אדם הוא משלם שכר היא תופעה שלא קיימת בשום מוסד במדינת-ישראל ובשום ארגון.

רענן כהן: איפה אנחנו יכולים למצוא אנרכיה כזאת במוסד עם כזה עוצמה וכוח?

רענן כהן: אין בקרה ניהולית ותקציבית.

רענן כהן: אדוני היושב-ראש, אני מודיע לך שהתקציב ברשות השידור עמום, אי אפשר להבין אותו.

רענן כהן: בעזרת ארבעה רואי חשבון מקצועיים, השוויתי אותו למודלים כלכליים.

רענן כהן: בשנת 1965 בנו תקציב ושינו את המספרים כל שנה, ואמרו: הפוליטיקאים יאשרו, זה בסדר.

רענן כהן: אין בסיס שבו נאמרים סכומים ליחידה, למה עולה שעת שידור בערוץ אחד פי שניים מאשר בערוץ שני.

רענן כהן: אין לי ניתוח שבעזרתו אוכל להבין את המציאות.

רענן כהן: זה קשור יותר למערכת הניהולית של רשות השידור.

רענן כהן: אין מנגנון חסכון והתייעלות.

רענן כהן: חמור מכל, התקציב מוצג, כפי שאמרתי, בעמימות.

רענן כהן: תכניות ההבראה לא מיושמות מזה שנים.

רענן כהן: כל מומחה קיבל כספים ופרנסה רבה.

רענן כהן: אני אוסיף גם שיש כל מיני תכניות שעובדי רשות השידור יכולים לעשות לבד.

רענן כהן: צריך אוריינות, ויש להם הארכיון הטוב ביותר הקיים.

רענן כהן: במקום זה, אנחנו מוציאים את העבודה, וכל פעולה עולה מאות אלפי דולרים.

רענן כהן: אני שואל למה ביצעו את זה ועל סמך מה, אם אני יכול לתת לעובדי רשות השידור לבצע את הדברים בצורה הפשוטה ביותר.

רענן כהן: אין השקעה בפיתוח, בטכנולוגיה ובמו"פ.

רענן כהן: בעידן רב ערוצי וכשה

רענן כהן: עולם מתפתח, הדבר המרכזי הוא יחידת מו"פ, הבאת הכלים החדשניים ביותר, כדי ליצור מערכת שניתן לעבוד איתה.

רענן כהן: כפי שאמרתי, למרות כל העיוותים שהזכרתי מבחינת הניהול והכשל הכללי, עדיין רשות השידור מתמודדת בהצלחה גדולה מול הערוצים האחרים.

רענן כהן: הישג זה נובע, כפי שאמרתי, מן העובדים.

רענן כהן: אני רוצה לציין שלוש מטרות שיש לרפורמה הזאת: אחת – הבראה ארגונית ניהולית של הרשות ויחסי העבודה בה.

רענן כהן: אני נפגשתי עם רוב הוועדים וישבתי גם עם ההסתדרות.

זבולון אורלב: לפי הנייר שלי, יש 11 ועדים.

זבולון אורלב: כשאמרת שנפגשת עם רוב הוועדים, הבנתי למה לא הספקת להיפגש עם כולם.

רענן כהן: נכון.

12961: לדעתי, יש היום 14 ועדים.

משה פרידמן: בפועל יש שלושה.

זבולון אורלב: עוזר המחקר אומר שיש 11, יושב-ראש רשות השידור אומר 14 ואתה אומר שלושה.

זבולון אורלב: מה אני צריך לעשות?

משה פרידמן: בפועל יש שלושה: מנהליים, טכנאים והאיגוד הארצי.

רענן כהן: עם כל אלה נפגשתי.

רענן כהן: הגדלת היקף ההפקה המקורית והעמדתה במרכז השידור הציבורי, וכן התאמת חוק רשות השידור לעידן התקשורת המודרנית.

רענן כהן: כמובן שכל מה שייעשה צריך להתבצע על-פי חוק.

רענן כהן: המבנה שמוצע כאן צריך להיות על-פי החוק הקיים.

רענן כהן: יש מה שנקרא חלק ב'.

רענן כהן: אנחנו מגישים עכשיו את החוק החדש, כי מ-1966 ועד עכשיו לא הגישו אף חוק ולא עדכנו את החוק.

רענן כהן: מבחינת התוצאה לא קרה דבר.

רענן כהן: יש הצעת-חוק מוכנה, שאני מתכוון בימים הקרובים להגישה.

זבולון אורלב: בימי ממשלת ברק פעלה ועדה.

רענן כהן: זה החוק שכבר פחות או יותר מגובש, ואני מביאו לממשלה כדי לעדכן אותו.

רענן כהן: אשמח מאד אם יהיו שינויים לפני שנגיש אותו.

רענן כהן: כל תיקון יתקבל בברכה.

יורם חטב: אם אפשר, צריך לתקן בחוק את הקנס על סך 3,000 לירות.

יורם חטב: צריך להמיר את הלירות לשקלים.

רענן כהן: אני רוצה לקבוע מה אני מתכוון לעשות להשגת הבראה ארגונית: שינוי תרבות ניהולית, ביזור סמכויות והידברות, ניהול הרדיו והטלוויזיה במשק סגור, הבראה כלכלית באמצעות תמחור, פעולות ותכניות התייעלות ובקרה.

רענן כהן: הסדרת תנאי השכר, ובעיקר הפנסיה הבלתי ראויה, דורשים תיקון.

רענן כהן: קיצוץ הדרגתי באגרה במסגרת חמש שנים, תוך התייעלות ותוך הכנת רשות השידור לעבוד בצורה נכונה ויעילה, ותוך הבטחת מעמדם של העובדים לטווח ארוך מאד.

רענן כהן: ההוצאה הקבועה לניהול ולשכר מגיעה היום ל-80%, ואנחנו מדברים על תקציב שהוא קרוב למיליארד שקל.

רענן כהן: התקציב בנוי על 820,000,000 שקל.

רענן כהן: יש לשאוף להפוך את המגמה ביחס בין הוצאות הניהול והשכר לבין התפעול והפעילות שברשות השידור.

אלישע שפיגלמן: אבל השכר זאת הפעילות.

רענן כהן: אנחנו נבדוק כל דבר.

רענן כהן: מאחר שהרוב קיבל את החוברת, אפשר לראות שכל יעדי השידור שמוצעים כאן הם תרגום מהחוק הקיים - ולא צריכות להיות תוספות - מתן מידע מהימן ומעודכן על ההוויה הלאומית והבינלאומית; קיום במה ציבורית להבעת דעות שונות ושיח ציבורי חופשי; מתן ביטוי לפלורליזם הישראלי, למגזרים השונים של הציבור היהודי והערבי ולאזורי המרכז והפריפריה; חיזוק ערכי הדמוקרטיה, הציונות, ההומניזם והיהדות; עידוד היצירה המקורית בכל תחומי התרבות והאמנות; מתן ביטוי למורשת ישראל, לחגי ישראל ולמועדים לאומיים; חיזוק הסולידריות והאחדות בחברה הישראלית; מתן ביטוי להישגי מדינת-ישראל והפצת התרבות הישראלית בקרב התפוצות.

רענן כהן: מעבר לצד המקצועי, בכוונתי להביא לכך שהטלוויזיה תעבוד בשלושה ערוצים.

רענן כהן: הערוץ האחד – הערוץ שפועל היום בצורה נכונה מבחינת המבנה שלו, אבל צריך לראות איזה דברים חסרים כדי לעבות אותו וכדי להפוך אותו לערוץ שיכול לתת לנו את כל המגוון.

רענן כהן: הערוץ השני – תוך שלושה חודשים אנחנו נקים את הערוץ המזרח-תיכוני, שיוגש בשפות ערבית ואנגלית, כדי שהוא ייתן ביטוי לערוצים הרבים שקמים חדשות לבקרים במזרח-התיכון.

רענן כהן: ההתעסקות בסוגייה של הקמת ערוץ בערבית נמשכת ברשות השידור מ-1992.

אייל מלובן: ואיך זה משתלב עם הערוץ הייעודי?

נורית הניג: האם ערוץ 33 לא אמור היה להיות ערוץ המזרח התיכון?

נורית הניג: הרי זאת היתה המטרה שלו.

נורית הניג: כך אני זוכרת את הרציונל שלו.

רענן כהן: תראו מה שקרה, ומה קרה גם לכוונה ליישם את כל הדו"חות שלכם.

רענן כהן: אל תדברו על רציונל.

נורית הניג: לא, אני שואלת.

רענן כהן: יוקם הערוץ הערבי, ש"ייצא" מהערוץ הראשון וישדר את כל התכניות בערבית ובאנגלית.

רענן כהן: אני חושב שזה אחד הדברים החשובים ביותר, שמדינת-ישראל היתה צריכה להוביל בשנים האחרונות, ולצערי, הדבר הזה לא בוצע.

רענן כהן: אני קובע שערוץ 33 במתכונת שתיארתי, יפעל תוך מספר חודשים, והוא בעצם ישקף את הפן החברתי של מדינת-ישראל ואת כל המגוון החברתי.

רענן כהן: בערוץ זה יוקרנו כל הסדרות וכל התכניות, שיתארו את החברה במהותה על כל בעיותיה.

רענן כהן: אתם תחליטו מה הם התכנים.

נורית הניג: סליחה, מה הערוץ הראשון, עם כל התכניות והסדרות - -

אפי אושעיה: אדוני היושב-ראש, עם כל הכבוד, גם לי יש שאלות והערות.

אפי אושעיה: איזו מן תרבות דיון זאת?

רענן כהן: באופן כללי, אנחנו מקיימים דיון בוועדת החינוך והתרבות של הכנסת.

רענן כהן: אני קצת ותיק בכנסת.

רענן כהן: אני רואה שמתקיים כאן דיון עם רשות השידור.

רענן כהן: מלבד חבר-הכנסת אפי אושעיה, חברי-הכנסת לא הגיעו לישיבה.

רענן כהן: לא ידעתי שהוזמנו לכאן עובדי רשות השידור.

יהודית גידלי: לא הייתי צריכה להודיע.

נורית הניג: נמצאים כאן מהטלוויזיה החינוכית.

רענן כהן: אני לא ידעתי שרשות השידור מבקשת דיון.

רענן כהן: יש נוהל, מבקשים דיון, ואפשר לפנות אליי.

רענן כהן: אני גם אסייר ואפגש עם כל האנשים.

רענן כהן: דלתי תמיד פתוחה.

רענן כהן: גם אנשי הטלוויזיה החינוכית ביקשו לקבוע אתי פגישה, ואני אפגש איתם.

רענן כהן: אם מתקיים עכשיו דיון עם עובדי רשות השידור, היינו צריכים קודם כל לקיים במסגרת רשות השידור פגישה פנימית.

זבולון אורלב: אנחנו לא מנהלים פה דיון עם עובדי רשות השידור.

זבולון אורלב: אנחנו מנהלים את הדיון בתכנית שלך.

זבולון אורלב: יש מוזמנים קבועים לוועדה בדיונים כאלה, ואנחנו לא מחדשים פה שום דבר.

רענן כהן: להפך, אני מכבד ושמח על כך, אבל אני רק אומר בהערה כללית, שבסך הכל כשאני מסתכל על הנוף הכללי, רוב האנשים הם עובדי רשות השידור.

רענן כהן: הייתי צריך לדעת שהדיון יתקיים עם עובדי רשות השידור, כי כשאני בא לוועדה בכנסת, אני יודע שאני מופיע בפני ועדה בכנסת שמשתתפים בה חברי-הכנסת.

רענן כהן: אני רוצה שייצא מכאן מסר ושיהיה ברור, שאני מתכוון לבצע את הרפורמה.

רענן כהן: אני אבצע אותה, כי אני לא מתכוון לעשות דבר שהוא לא מאה אחוז לטובת כלל הציבור במדינת-ישראל.

רענן כהן: הרפורמה היא נכונה ונבדקה על-ידי כל המומחים וגם על-ידי כל אלה שכתבו את התכניות בעבר.

רענן כהן: אני בטוח שכאשר הטלוויזיה החינוכית קמה, היא קמה בעידן מסוים, והיו גם צרכים חינוכיים.

רענן כהן: אני מוכן לתת הכל למען החינוך, כי אני חושב שזה הבסיס של החברה הישראלית.

רענן כהן: אנחנו חושבים היום שאין המשך לקיומה הנפרד של הטלוויזיה החינוכית, ושהיא צריכה לעבור לערוץ אחד, אבל הודעתי שקיימתי שיחה עם השרה לימור לבנת, ולא נבצע דבר לפני שהדבר יסוכם על-ידי השרה, שעומדת להקים ועדה בנושא.

רענן כהן: הכל ייעשה בתיאום, בהבנה ותוך אחריות כוללת שאנחנו הולכים לעשות בסופו של דבר את הדבר הנכון ביותר מבחינת הצרכים של מדינת-ישראל.

רענן כהן: אותו הדין יחול לגבי גלי-צה"ל.

רענן כהן: גלי –צה"ל הוא אחד מערוצי התקשורת הטובים ביותר.

רענן כהן: הוא הצליח להוציא מתוכו כוחות צעירים רבים, שהשתלבו בשידור הישראלי, אבל יחד עם זה, אני חושב שגם השידור הזה חייב להיות בכפיפות לשידור הישראלי ברשות השידור.

רענן כהן: אנחנו נתאם את הדברים עם שר הביטחון ועם ראש-הממשלה.

רענן כהן: אני חייב לומר שראש-הממשלה נותן גיבוי מוחלט לתכנית שהצגתי בחלקה, אבל כדי לא להאריך וגם כדי לאפשר לחברים לשאול שאלות ולקיים דיון אמיתי, אני אינני רוצה לגזול את כל הזמן.

רענן כהן: תזכרו שלכל אחד מאתנו יש אחריות ציבורית והיסטורית לעשות כל מה שניתן כדי לייעל את השידור הציבורי ולייעל את ניהולו, שכפי שאמרתי הוא ניהול כושל שלא קיים באף חברה.

רענן כהן: אני חושב שאתם צריכים לתת גיבוי לתהליך, כולל לעניין תנאי העובדים, מעמדם, זכויותיהם והיצירה שלהם.

רענן כהן: אם אחבר את כל הדברים שנאמרו, יש לראות את החיוב בתכנית ואת הליך ההבראה האמיתי.

רענן כהן: אדוני היושב-ראש, אני לא רוצה שיכתבו בעוד כמה חודשים או בעוד שנה-שנתיים שהיה עוד שר ממונה על רשות השידור.

רענן כהן: הרי כבר אין ציפיות מאף אחד מאתנו, שכן הציבור עייף מלהאמין בתכניות הבראה ברשות השידור.

רענן כהן: הציבור לא מאמין שיש ביכולתו של מישהו, יהיה אשר יהיה, לעשות איזשהו שינוי ברשות השידור.

רענן כהן: לכן, הודעתי גם למנכ"ל וגם ליושב-ראש, שלא מפריע לי שתשמיצו אותי, או שתכתבו נגדי מאמרים.

רענן כהן: כל חיי ידעתי לספוג.

רענן כהן: כך היה בחוק חיילים משוחררים - שבע שנים עד שעבר - מה לא אמרו עליי, מה לא כתבו עליי.

רענן כהן: יש חוק חיילים משוחררים, בניגוד לדעת הממשלה כולה.

רענן כהן: כל חבריי בכנסת נתנו לי גיבוי ותמכו בי.

רענן כהן: כך היה בחוק קיצור שירות המילואים.

רענן כהן: זה חוק מדינה, שקובע את מבנה צה"ל ואת כוח האדם של צה"ל.

רענן כהן: אני העברתי את החוק הזה, כי באתי עם נתונים מדויקים מאלה של צה"ל.

רענן כהן: מדובר בעבודה של ארבע שנים מול ראש הממשלה, מול שר הביטחון, מול כל המערכת הצה"לית ומול כל האלופים בצה"ל, והוכח שהנתונים שלי יותר מדויקים.

רענן כהן: הוכחתי שהחוק שלי יותר נכון, ומאז לא משרתים יותר מ-25 ימי מילואים.

רענן כהן: עשיתי זאת מתוך אמונה ומתוך נחישות.

זבולון אורלב: אתה מתכוון עד האינתיפאדה.

רענן כהן: עובדה שלא שינו זאת גם באינתיפאדה, מכיוון שצה"ל איננו מגייס היום יותר מ-25% מאלה שצריכים להתגייס.

רענן כהן: ואם נשאל את השאלה האם צה"ל הוא צבא העם, התשובה היא שהוא רחוק מלהיות צבא העם.

רענן כהן: זאת שאלה ערכית שצריך לקיים עליה דיון אמיתי.

רענן כהן: העברתי את החוק הזה.

רענן כהן: אז שלא יפחידו אותי מהרפורמה, ושלא יאיימו עליי.

רענן כהן: בסופו של דבר, מאחר שנמצא כאן צוות עובדים שעומד בראש רשות השידור, אני רוצה לומר שאנחנו לא עומדים משני צדי המתרס.

רענן כהן: כולנו עומדים בצד אחד של המתרס, וכולנו רוצים את טובת העניין.

רענן כהן: אני בא לתת את מה שאני יכול כדי שתהיה רשות שידור טובה, וכדי שהיא תוכל להחזיק מעמד, והעובדים יוכלו להתגאות בה ולעבוד בה.

רענן כהן: הרי כל אחד מכם יודע שיש שם "משהו", וכל אחד יודע שמתרחש שם משהו, בין טובה כזאת, בין סידור אחד ובין סידור אחר.

רענן כהן: אני בא לשלם את המחיר הציבורי כדי להיות אתכם ולעשות את מה שאני צריך לעשות למען רשות השידור ולמען משלמי האגרה, שהם בעצם בעלי המניות של מדינת-ישראל.

רענן כהן: הם צריכים לקבל מסך, שייתן להם את כל מה שהם צריכים לקבל.

רענן כהן: זאת החובה שלנו, וזה מה שאנחנו רוצים לספק.

רענן כהן: אני רוצה להודות ליושב-ראש הוועדה על שזימן אותי לדיון הזה.

רענן כהן: אני מאד שמח שבאתי לכאן, ואני אומר לך שאני עומד לרשותך.

אפי אושעיה: אדוני היושב-ראש, אני מתנצל מראש שאיאלץ לעזוב, כי בשעה 9:45 יש לי פגישה עם נגיד הבנק.

אפי אושעיה: העובדה שחברי-הכנסת לא הגיעו לדיון, מעידה יותר מכל על הסקפטיות לגבי השידור הציבורי, אופן התנהלותו ועבודתו.

אפי אושעיה: שמענו על בליל הדו"חות.

אפי אושעיה: אני קראתי את התכנית של רענן כהן, אבל אני לא יכול לאמוד אותה, למרות שקראתי אותה ושיבחתי אותה.

אפי אושעיה: אני לא מקצוען בתחום הזה, ואני לא חושב שפוליטיקאים צריכים להיות אלה שקובעים את התכנים של רשות שידור ציבורית.

אפי אושעיה: דרך אגב, אני משוכנע שכל מה שרענן כהן מאמין בו הוא יקיים.

אפי אושעיה: תראו מה הוא עשה במפלגת העבודה ותראו מה הוא עשה במקומות אחרים.

אפי אושעיה: מי שלא מכיר אותו ומי שלא מאמין למה שהוא אומר, יראה שיקיים את מה שהבטיח, כאשר ניפגש פה עוד מספר חודשים.

אפי אושעיה: יחד עם זה, אין לי טענות לא למנהלים, לא לעובדים ולא למגישי הדו"חות, אלא יש לי טענות לעצמנו.

אפי אושעיה: מי שמינה את ההנהלה הכושלת, אם היתה הנהלה כושלת במשך כל השנים, זה הפוליטיקאים.

אפי אושעיה: זו המעורבות שלנו בעשייה הציבורית, כמו בחברות ממשלתיות.

אפי אושעיה: במקום שהמדינה מתערבת בעבודה הציבורית, או בחברה ממשלתית, העסק לא מצליח, ורשות השידור נכללת בתוך אותה רעה חולה שהמדינה מתעסקת עם כל דבר ועניין.

אפי אושעיה: אפילו את תעריפי בזק קובעת ועדה בכנסת.

אפי אושעיה: לא יעלה על הדעת דבר כזה.

אפי אושעיה: גם זה הולך להיות מבוטל, כך שלא נראה לי שבדיון הזה אנחנו צריכים להיכנס לתכנים ולעבודה ברשות השידור.

אפי אושעיה: אני לא מכיר את הנעשה בעולם, אבל ברור לי שצריך להיות שידור ציבורי, וכדי שתהיה רשות שידור ציבורית, צריך לתת לה את הכלים להתמודד עם העניין הזה.

אפי אושעיה: אני כן בקיא בשכר, ואני בקיא בתנאי העבודה של עובדי רשות השידור מהרקע הקודם שלי בהסתדרות.

אפי אושעיה: מדברים על הבראה ועל פיטורים, ונותנים להם שכר רעב ומאלצים את הפחות טובים להישאר, וכשנותנים תנאים, היותר טובים רוצים לצאת, ואלה שאין להם ברירה, רוצים להישאר.

אפי אושעיה: אני רוצה להציע, שמכיוון שאני לא חושב שפוליטיקאים צריכים להתערב בתכנים ובעבודה ברשות השידור - ואמר כאן השר שהוא עדיין לא הספיק לשבת עם כל הגורמים עליהם הוא דיבר כרגע - אני חושב שדיון מהסוג הזה, צריך להתקיים אחרי שמיצה השר את סבב הפגישות והגיע לתיאומים.

אפי אושעיה: בסופו של דבר, אני רואה את התפקיד שלנו מתבצע אחרי שהוא הגיע להבנות במערכת, על-ידי מתן גיבוי לשר ליישם תכנית כלשהי – אני לא יודע עדיין איזו תכנית – כי ברור שבלעדיה יש סכנה לעצם הקיום של השידור הציבורי, משום שבימים האלה ממש מתרחשים פה תהליכים שבהם מתווספים עוד ערוצים ועוד מערכות.

אפי אושעיה: התחרות תהיה כל-כך קשה, שיש סכנה ממשית לסגירת רשות השידור.

אפי אושעיה: לכן אנחנו צריכים להתגייס לטובת העניין ולגייס את הכנסת.

אפי אושעיה: הדיונים האלה הם חלק ממכלול של דיונים שמתקיימים גם בוועדת הכספים וגם במקומות אחרים.

אפי אושעיה: אולי בעניין הזה גם היה רצוי – כי אני רואה קשר בין התקציבים ברשות השידור לבין העבודה הרגילה, שצריך לקיים עליה דיונים בוועדת החינוך והתרבות – להקים ועדה משותפת לוועדת החינוך והתרבות ולוועדת הכספים.

אפי אושעיה: כך נרכז את כל הכוחות ביחד, כדי שנהווה משקל שיכול לעזור לשר בלחץ על האוצר מצד אחד, ומצד שני - על המערכות האחרות דרך מערכת החינוך של הוועדה, בכדי למצות את המקסימום.

אפי אושעיה: בלי תכנית ממשית, אני מעריך שלא תהיה רשות שידור בסוף השנה הזאת.

זבולון אורלב: תודה רבה.

זבולון אורלב: גם אני רוצה לומר את דעתי על כמה דברים.

זבולון אורלב: ראשית כל, אני מאד מכבד את מה שאמרת בדברי הפתיחה – שאין פה דו"ח חדש ושלא יהיו דו"חות חדשים.

זבולון אורלב: אני מסכים מאד עם מה שאמר אפי אושעיה, שהיעדר הנוכחות של חברי-הכנסת – והם גם אמרו לי את זה – משדר אי אמון מוחלט ביכולת לשנות את המצב ברשות השידור במתכונת הנוכחית.

זבולון אורלב: כולם בטוחים שיש לך כוונות טובות, ואני בכללם.

זבולון אורלב: אני באופן אישי גם מחזק את ידיך, ואני אמרתי את זה גם לשרה הקודמת, דליה איציק.

זבולון אורלב: אנחנו תומכים בכל דבר שיכול לחזק ולהבריא את רשות השידור, כי אמרתי בראשית הדברים – מנכ"ל רשות השידור לא היה פה, ואני בטוח שהוא מסכים עם מה שאני אומר – שרשות השידור כארגון ממלכתי הוא החולה האנוש ביותר מבין כל הגופים הממלכתיים.

זבולון אורלב: אני אומר לך בצורה גלויה, שגם לי יש ספקות.

זבולון אורלב: אני בטוח שיש לך רצון עז, ואני יודע את הקבלות על ההצלחות שלך, אך המתכונת הקיימת היא פשוט בלתי אפשרית.

זבולון אורלב: קשה לייצב בניין, שהיסודות שלו רעועים.

זבולון אורלב: מבחינתי, היסודות זה המצב החוקי.

זבולון אורלב: כשהממשלה ממנה במישרין את מנכ"ל רשות השידור, מנכ"ל רשות השידור מרגיש מחויבות למי שממנה אותו.

זבולון אורלב: כשהממשלה ממנה במישרין את יושב-ראש הוועד המנהל – באיזה דירקטוריון זה קיים?

זבולון אורלב: בחברת החשמל זה קיים?

זבולון אורלב: באיזה גוף זה קיים?

זבולון אורלב: בכל גוף נורמלי אחר, הממשלה ממנה את הדירקטוריון, במקרה הזה המליאה, והמליאה בוחרת את הגופים שלה.

רענן כהן: זה החוק החדש.

זבולון אורלב: אני יודע, ולכן אני רוצה לומר לך אדוני השר, שאני מייעץ לך באופן אישי, לא לטפל ביתושים, אלא לטפל ולייבש את הביצה.

זבולון אורלב: לטפל בביצה זה לשנות את החוק.

זבולון אורלב: אני לא נכנס לתכנים, ותומך מאד במה שאמר חבר-הכנסת אושעיה, שפוליטיקאים לא צריכים להתקרב לתכנים, אלא ליעדים של השידור, כמו שאנחנו לא קובעים את תכנית הלימודים בהיסטוריה, אלא רק קובעים שצריך ללמוד היסטוריה.

זבולון אורלב: איך ללמוד היסטוריה ואיזה תקופות – בזה יתעסקו המקצוענים של מערכת החינוך.

זבולון אורלב: אני חושב שחוק רשות השידור מבחינת יעדי השידור הוא מצוין ומעולה.

זבולון אורלב: אולי צריך לתקן שם כמה ניסוחים ארכאיים, כי השפה השתנתה, אבל המטרות הן מטרות טובות.

זבולון אורלב: כל הבעיות הן שתיים: להרחיק את רשות השידור מהפוליטיקה, ולתת לה מבנה ארגוני נכון מבחינה הגיונית, כך שכל אחד יודע למי הוא כפוף.

זבולון אורלב: מי בוחר את יושב-ראש הדירקטוריון של חברת חשמל?

זבולון אורלב: האם ממשלה ממנה אותו?

זבולון אורלב: לא, הדירקטוריון בוחר.

12961: לא, לדעתי - -

זבולון אורלב: הממשלה בונה את הדברים כך שיודעים מי ייבחר, אבל הוא מבין שהוא נבחר על-ידו.

זבולון אורלב: מי בוחר את מנכ"ל חברת החשמל?

12961: ובזק?

זבולון אורלב: יש מבנה שהוכיח את עצמו במדינת-ישראל, כמו אגב במדינות אחרות.

זבולון אורלב: מבדיקה בדו"ח ורדי, מתברר שאין גוף בעולם שמתנהל במבנה המשפטי-ארגוני של רשות השידור.

זבולון אורלב: זה מבנה שמזמין את המצב שאליו נקלענו, ולדעתי, אם מחפשים את הסיבה והמסובב, זה שורש העניין.

זבולון אורלב: תראו איזה "זובור" עשו לרשות השידור עם התקציב.

זבולון אורלב: אני כאזרח לפעמים התביישתי.

12961: וכחבר-כנסת?

זבולון אורלב: עוד יותר התביישתי, כי אני יודע מה היה שם ענייני ומה לא, ואני יודע אולי קצת יותר מכם.

זבולון אורלב: אף גוף לא צריך לעבור את כל התהליכים האלה.

זבולון אורלב: תקציבים הרבה יותר חיוניים – סליחה שאני אומר זאת – למדינת-ישראל לא עוברים את התהליכים האלה.

זבולון אורלב: לא יכול לצאת תקציב נורמלי אחרי כל מה שמתרחש.

אייל מלובן: התקציב לא נורמלי.

זבולון אורלב: נכון, הוא לא ייצא אף פעם נורמלי במבנה הזה, ולכן אני אומר לשר רענן כהן: אתה תיזכר לטובה, אם תצליח להביא לשינוי החוק בשני העקרונות האלה.

זבולון אורלב: בזמנו שיתפו אותי בדיונים.

זבולון אורלב: גם לי יש הצעת-חוק שהוגשה על שולחן הכנסת במאי 2000, וחשבתי להביא אותה יחד עם ההצעה הממשלתית.

זבולון אורלב: היא רק יותר קצרה, היא לא בונה את כל התורה מחדש ואין בה 20-50 עמודים, אלא היא בסך הכל מכילה שני עמודים ועוד שורה אחת עם דברי ההסבר, כי אני לא מאמין בחוקים ארוכים.

זבולון אורלב: הצעת-החוק בונה את שני העקרונות האלה, והיא מסדירה את השאלה מי כפוף למי בצורה נורמלית המקובלת ומרחיקה את הפוליטיקה.

זבולון אורלב: אני מאד מכבד את המחשבות שלך לגבי הטלוויזיה החינוכית, אבל רק אומר שהנושא הזה הוא רגיש.

זבולון אורלב: אם מוסכם עלינו שרשות השידור כארגון הוא חולה אנוש, להכניס את הטלוויזיה החינוכית כרגע לתוך רשות השידור, נשמע – לפחות לי – לא טוב.

זבולון אורלב: אם היו שואלים אותי היום, הייתי אומר: תכניסו את הטלוויזיה החינוכית לרשות השנייה.

12961: מה ההגיון?

זבולון אורלב: יש חברת חדשות עצמאית, ייהנו מכסף, למה לא?

זבולון אורלב: אני אומר לך שאם אני הייתי צריך לקבל החלטה האם להכניס את הטלוויזיה החינוכית במתכונת הקיימת לרשות השידור, או להכניס את הטלוויזיה החינוכית במתכונת הקיימת לרשות השנייה, אני אישית - -

12961: היא כבר שם - -

זבולון אורלב: יש לה זכויות שם, אבל היא לא שם.

זבולון אורלב: היא יחידת סמך במשרד החינוך, ושנים רבות מדברים על כך, ואני בעד לדבר.

זבולון אורלב: אני גם חושב שיחידת סמך במשרד ממשלתי זה מצב שמחייב בירור ודיון מאד מאד יסודי.

זבולון אורלב: אני שוב אומר: בואו כרגע נתרכז בהבראת רשות השידור.

זבולון אורלב: לזה אני מוכן לגייס קואליציה מקיר לקיר, ונוכל לקבל לכך גיבוי מאד מאד רחב.

זבולון אורלב: לגבי יתר הדברים, בואו נדון עליהם.

זבולון אורלב: מדובר בשיקולים רציניים, שעומדים על סדר היום.

זבולון אורלב: אגב, במקרה היתה לי שיחה עם מנהל הטלוויזיה החינוכית.

זבולון אורלב: אמרתי לו: חבל לך על הדלק, אם תבוא לפה, כי היום אין דיון על צירוף הטלוויזיה החינוכית, אם כי אני רואה שנציגי העובדים כן הגיעו לדיון.

זבולון אורלב: הנושא הזה לא עומד כרגע על סדר היום, ואני אומר את זה גם לגבי גלי-צה"ל.

אריה בן ציון: זה פשוט נזכר בתכנית.

זבולון אורלב: אפשר לפזר את הדיון הזה למאה כיוונים.

זבולון אורלב: אני רוצה לחסום את הכיוון הזה, כי אנחנו לא דנים בנושא הזה.

זבולון אורלב: רק שינוי כללי המשחק הנהוגים כיום, לדעתי, יאפשר את הבראת רשות השידור.

זבולון אורלב: אני מציע לך להתרכז בדבר הזה, ואז תקבל לו גיבוי מלא.

זבולון אורלב: יש לנו למעלה משעה לקיים את הדיון החל מעכשיו.

יורם חטב: לידי יושב אייל מלובן מאיגוד העובדים בקולנוע ובטלוויזיה, ואני יורם חטב מאיגוד שחקני המסך.

יורם חטב: אנחנו איננו עובדי רשות השידור, אלא מייצגים איגודי יוצרים עצמאיים, וגם את חברינו מפורום היוצרים: איגוד הבמאים, איגוד התסריטאים, הפורום הדוקומנטרי, איגוד המפיקים.

יורם חטב: ברשותכם, אנחנו נדבר בקצרה, ולא נוכל לשמוע את האחרים, כי יש לנו מלחמה בחדר הסמוך מול הכבלים על הבעלויות הצולבות.

יורם חטב: הרבה אנשים והרבה גורמים ניסו לשוות לחלקנו במאבק הכללי להבראת רשות השידור כל מיני פנים כיכול ואינטרסים שונים.

יורם חטב: ניסו להגיד שאנחנו נלחמים נגד ועדי העובדים, כי אנחנו בעצם עובדים עצמאיים לא בתוך רשות השידור, שרוצים לנגוס נתח.

יורם חטב: חס וחלילה אין כאן שום כוונה כזאת.

יורם חטב: אנחנו תומכים בכל הדברים שנאמרו כאן.

יורם חטב: אני אומר שאין זו הכוונה.

יורם חטב: לכן אנחנו מבקשים מכבוד יושב-ראש הוועדה, מחברי-הכנסת ומכבוד יושב-ראש רשות השידור להשתמש בנו במאבק

יורם חטב: כם ובמאמציכם בכל דבר שאתם רואים לנכון ובכל דרך אפשרית.

יורם חטב: נשמח אם תשתמשו בנו בכל אופן שהוא.

יורם חטב: אפרופו מה שאמר כבוד יושב-ראש הוועדה בנושא אותו קרקס שהתחולל בוועדת הכספים – וסליחה שאני משתמש במילה בוטה - אנחנו מצפים מהפוליטיקאים מלבד מלהתרחק מרשות השידור כפי שאתם עצמכם ממליצים, גם לקחת אחריות אחת ולתמיד.

יורם חטב: זה לאו דווקא באשמת המחוקקים הנוכחים.

יורם חטב: הרי יש פה רעה חולה שהתחילה עוד מעצם החקיקה הראשונית וההסתכלות הראשונית, ומעצם מעמדם של העובדים כעובדי מדינה וכו'.

משה פרידמן: אנחנו חיים, לא מתים.

יורם חטב: אם הפרלמנט הישראלי לא יראה בהבראת רשות השידור והשידור הציבורי פרויקט לאומי, הדבר פשוט לא יקרה, כי הוא יתעכב בדרגים כאלה ואחרים, ותמיד כשיגיע איזה קיצוץ בגלל נושאי ביטחון, זה יהיה הנושא שיקצצו בו תמיד.

יורם חטב: תודה, ויישר כוח.

זבולון אורלב: אני רוצה לומר עוד מילה אחת לגבי השידור הציבורי, שהוועדה לדורותיה עשתה כל דבר כדי לחזק את השידור הציבורי.

זבולון אורלב: זאת הנחה בסיסית, שמדינת-ישראל זקוקה מאד לשידור ציבורי חזק, עצמאי, מקצועי ויעיל.

זבולון אורלב: זאת נקודת המוצא.

יורם חטב: מרדדי התרבות.

זבולון אורלב: כן.

זבולון אורלב: בוודאי כאיש דמוקרטי, אני חושב שרשות שידור ממלכתית היא אחד העוגנים החשובים ביותר לביצורה של הדמוקרטיה במדינה.

רענן כהן: אנחנו אומרים בדיוק אותו דבר.

טוביה סער: אדוני היושב-ראש, אדוני השר.

טוביה סער: לא קראתי את החומר של השר, כי החומר לא הובא לידיעתנו.

טוביה סער: אני מקווה שנוכל לקבל אותו ולקרוא אותו.

טוביה סער: יכול להיות שמה שאומר מופיע בחוברת.

טוביה סער: אנחנו מבקשים שבנושא צמצומי כוח האדם, שזה חלק מתהליך ההבראה, אל"ף - תהיה העדפה של פרישה מרצון; בי"ת – צמצום כוח אדם שלא מרצון, ייעשה בתיאום, בהידברות ובהסכמה אתנו, ובכל מקרה, הפרישה שתהיה או מרצון, בהסכמה או בתיאום, תהיה בתנאים מועדפים.

אלישע שפיגלמן: זה מן דיון שבעצם אנחנו דנים אתך ועם השר, ושאר חברי-הכנסת אינם.

אלישע שפיגלמן: דווקא כמי שמייצג את העיתונאים וכמי שעובד ברשות, אני חושב שהאמירה שרשות השידור רקובה לחלוטין - או כפי שמשתמע מהדברים שנאמרו כאן - היא הפרזה גסה.

אלישע שפיגלמן: לא יכול להיות שהרדיו של רשות השידור מנצח את כל הערוצים האחרים.

אלישע שפיגלמן: לא יכול להיות שהטלוויזיה של רשות השידור שומרת על איכות, ולאחרונה גם מנצחת את הערוצים המסחריים, ועדיין אנחנו באים ואומרים "רשות השידור רקובה".

אלישע שפיגלמן: זה לא יכול להיות.

אלישע שפיגלמן: הנכס שעושה את הדברים האלה הם העיתונאים, אלה שלגביהם השר נתפס לסטטיסטיקה ש-80% מההוצאות הוא מוציא על שכר.

אלישע שפיגלמן: אם הוא לא היה מוציא 80% מההוצאות על שכר, הם לא היו עובדים אצלך, ואם הם לא היו עובדים אצלך, לא היית מייצר מוצר כזה.

אלישע שפיגלמן: מי עובד אצל המפיקים הפרטיים?

אלישע שפיגלמן: על מה הם מוציאים את הכסף?

אלישע שפיגלמן: על שכר.

רענן כהן: אלישע, יש תיקון, ההוצאה לשכר היא 51%.

אלישע שפיגלמן: ההוצאות על השכר הן ההוצאות על חומר הגלם הכי יקר של רשות השידור, והם העובדים, ומשלמים להם הכי זול לעומת כל מוסד שמתחרה בהם.

אלישע שפיגלמן: בשום מוסד, לא בערוץ 2 ולא ברדיו הפרטי, לא משלמים כל-כך זול לעובדים כמו לעובדים ברשות השידור.

אלישע שפיגלמן: גם את זה אתה יכול לבדוק.

אלישע שפיגלמן: משלמים להם בזול, ומקבלים מהם מוצר באיכות טובה.

אלישע שפיגלמן: ייעול רשות השידור אין פירושו לזרוק את העובדים החוצה.

אלישע שפיגלמן: מה שבלשון עדינה קוראים לו הבראה וצמצום כוח אדם, זה לא היעד של רשות השידור.

אלישע שפיגלמן: רשות השידור הוא גוף יוצר, ולכן אתה גם לא יודע מה מספר העובדים ברשות השידור, כי זה דבר שמשתנה כל הזמן.

אלישע שפיגלמן: יש לה גרעין קבוע, ויש לה נספחים מסביבו, ואת מספר הנספחים אתה לא יודע, כי הם באים, תורמים את תרומתם ויוצאים, ואולי זה הדבר נכון.

אלישע שפיגלמן: מדברים גבוהה גבוהה על שמירת השידור הציבורי, אבל רוצים שיעשו אותו אנשים פרטיים.

אלישע שפיגלמן: זאת כל המלחמה.

אלישע שפיגלמן: בואו נהיה רציניים, ונסתכל על הדברים בצורה ישירה.

זבולון אורלב: אתה לא יכול להתעלם מכך שמשנת 1992 יש סדרה של דו"חות של אנשים שונים, שכולם חושפים בעיות ניהול, ארגון וייעול חמורות ביותר.

זבולון אורלב: בדו"חות האלה נאמרו האמירות והניסוחים החמורים ביותר שנאמרו על גוף ממלכתי במדינת-ישראל, ואתה יודע שאני בא מהשירות הציבורי.

אלישע שפיגלמן: אני לא מנסה להגיד שאנחנו גוף בריא, אדוני היושב-ראש, אבל להגיד שזה הגוף הכי חולה?

אלישע שפיגלמן: החולה הזה כל-כך חי ובועט, שהמתחרים דואגים, ועובדה.

זבולון אורלב: איש לא ייקח את ההישגים המקצועיים מרשות השידור.

אלישע שפיגלמן: אבל הישגים מקצועיים לא באים מהשמים.

זבולון אורלב: אני מסכים.

זבולון אורלב: לדעתי, ההישגים המקצועיים הם למרות הכל, הם לא קשורים.

רענן כהן: כך גם הוצגו הדברים.

זבולון אורלב: איש לא ייקח את ההישגים של הרדיו המצטיין ואיש לא ייקח את הרייטינג הגבוה של החדשות ועוד דברים שקצרה היריעה מלדבר עליהם.

זבולון אורלב: על כך מגיעות לכם התהילה והתשבחות, וברור שברשות השידור יש עיתונאים ויוצרים מצוינים וכו'.

זבולון אורלב: אני מדבר על הארגון כארגון, שזה הארגון הממלכתי החולה ביותר.

זבולון אורלב: לא אני אומר את זה, אלא צוקרמן, לבני, ורדי.

משה פרידמן: כולם אינטרסנטים.

זבולון אורלב: מה, היתה ועדת חקירה פרלמנטרית?

זבולון אורלב: היתה ועדת חקירה, ותראה מה אומרים כל הדו"חות האלה.

משה פרידמן: זה כדי להוציא החוצה עבודה ליוצרים.

משה פרידמן: מה שהוא עושה זה לקחת את הדגם של ה-BBC - -

זבולון אורלב: אתה אומר זאת לגבי לבני, צוקרמן, ורדי, גרניט, סמסונוב, רענן כהן ובראשית.

משה פרידמן: רשות השידור לא בריאה, אבל היא לא חולה.

משה פרידמן: ממש לא נעים לי לשמוע שאני אדם חולה.

משה פרידמן: אני אדם גאה שעובד ברשות השידור.

משה פרידמן: אני עובד ברשות השידור 27 שנים, ואני גאה במקום עבודתי.

משה פרידמן: למה להגיד לי כל הזמן שאני חולה?

זבולון אורלב: למה קשה לך לקבל את ההבחנה בין ארגון לבין העובדים?

אלישע שפיגלמן: קודם כל, אנחנו חולקים על ההשוואה לארגונים אחרים.

אלישע שפיגלמן: מי אמר שאנחנו יותר חולים מארגונים אחרים?

רענן כהן: למה אתה מציג את הדברים כאילו הכל בסדר ומאה אחוז?

רענן כהן: את כל מה שאמרת על רשות השידור כבר אמרנו.

רענן כהן: למרות הכל, היא הכי טובה.

אלישע שפיגלמן: אדוני השר, אנחנו כעובדים וכעיתונאים נתמוך ברפורמה שתתקן את ליקויי הניהול ברשות השידור.

אלישע שפיגלמן: אנחנו רוצים אותה, ועוד יותר מזה, אנחנו מבקשים אותה.

אלישע שפיגלמן: יחד עם זה, עובדי רשות השידור לא יכולים לקבל את הטלת הרפש.

אלישע שפיגלמן: הם אלה שמייצרים.

זבולון אורלב: צריך להפריד בין השכר שמוקדש לניהול לבין השכר שמוקדש ליצירה.

אלישע שפיגלמן: אף אחד לא טרח לעשות את ההבחנה הזאת, ואם יפרידו את השכר לניהול ואת השכר ליצירה, יתברר לכם שאחוז ההוצאה לשכר לניהול לא כל-כך גבוה.

זבולון אורלב: אני שוב אומר, שחס וחלילה אף אחד לא מתכוון להטיל רפש.

זבולון אורלב: להפך, אנחנו אומרים שברשות השידור יש עובדים מעולים ומצטיינים, ויש גם תוצאות טובות.

זבולון אורלב: אין קשר בין שני הדברים.

זבולון אורלב: אין קשר בין הדברים האלה לבין טענה שטען אחד המנהלים הבכירים ברשות השידור, שיש מאות עובדים שמקבלים משכורת ולא עובדים.

זבולון אורלב: אין קשר בין הדברים, ואלה שעובדים, עושים עבודה טובה.

אלישע שפיגלמן: תבקש ממנו רשימה.

זבולון אורלב: אמרתי שזה נכון?

זבולון אורלב: אמרתי מה שאמרו לי.

זבולון אורלב: לא רק זה, גם הדו"חות מצביעים על אבטלה סמויה בהיקף גדול מאד ברשות השידור, ולמנהלים אין כלים לטפל בה.

זבולון אורלב: אני לא יודע האם זה נכון או לא, כי אני לא בדקתי את הדברים, אבל אני רק אומר לך כפוליטיקאי מה אני קורא מדו"חות של אנשים.

זבולון אורלב: אתה יודע מה, אם היה דו"ח אחד שנשמעת בו טענה כזאת, הייתי אומר שאולי טעה, אבל יש סדרה של דו"חות כאלה.

זבולון אורלב: תנו קרדיט קצת לאנשים.

יעקב קצב: אדוני השר, אני מברך אותך על כניסתך לתפקיד.

יעקב קצב: אתה אמרת משפט מאד אופייני, אבל הוא יכול להתייחס לכל מוסד.

יעקב קצב: אמרת: כל אחד מכם יודע שיש שם משהו.

יעקב קצב: האם אתה יודע על כמה מקומות אני יכול להגיד את המשפט הזה ועל כמה גופים?

יעקב קצב: המצב שלנו מגיע עד כדי כך, שאנחנו לא שווים לעיתונאי שגוזר עיתונים ושקוראים לו עיתונאי במשרד ממשלתי רגיל.

יעקב קצב: לו יש תוספת של 16%.

יעקב קצב: כולם מדברים גבוהה גבוהה על כך שיש להעלות את השכר הנמוך, אבל לפני חודשיים ולפני שלושה חודשים, כשהיתה הזדמנות לתת תוספת שכר של 16%, עובדי רשות השידור לא קיבלו אותה.

יעקב קצב: אדוני השר, יש בתכנית שלך דברים חיוביים ויש דברים פחות חיוביים, אבל בעמוד הראשון הסעיף הראשון והסעיף השני, שמופיעים באותיות מודגשות, צריכים להיות בסדר הפוך.

יעקב קצב: במקום הבראה ארגונית וכלכלית של רשות השידור, צריך לכתוב קודם הסדרת תנאי השכר והסכמי העבודה של עובדי הרשות.

רענן כהן: אם זאת תהיה הבעיה, אז הכל בסדר.

יעקב קצב: זאת בעיה רצינית מאד.

יעקב קצב: לא ייתכן שאתה שולח אדם הביתה, כשהוא לא יודע איזו פנסיה הוא יקבל.

רענן כהן: אתם גם יודעים להקשיב?

רענן כהן: האם שמעת את מה שאמרתי?

יעקב קצב: הקשבתי לכל.

יעקב קצב: עליך להסדיר קודם את תנאי השכר.

רענן כהן: אמרתי גם כאן מה הפנסיה של עובדי רשות השידור.

רענן כהן: היום היא מהווה 43% מכלל מרכיבי השכר.

רענן כהן: זה לא קיים בשום מוסד ובשום חברה.

רענן כהן: חייבים להגיע למצב של תוספת במרכיבים של עוד 20%, ואמרתי את זה בראשית הדברים.

רענן כהן: חייבים קודם להסדיר את עניין הפנסיה ותנאי השכר של העובדים.

יעקב קצב: עם כל הכבוד, אני מברך אותך על הצעד הזה.

יעקב קצב: למה לא לעשות את זה כרגע?

אלישע שפיגלמן: יש כרגע סכסוך על הנושא של התוספת הייחודית, שניתנה לכל המשק מלבד לעובדי רשות השידור – למה?

יעקב קצב: אני רוצה להדגיש שהתוספת הייחודית הזאת ניתנה לבלתי ייחודיים.

יעקב קצב: הייחודיים במשק מקבלים עשרות אחוזים יותר מזה, וזה מה שאמרו היוצרים, שהאוצר אומר שהוא ייתן כסף, אבל כשבאים כבר לתת כסף, בסוף לא נותנים.

יעקב קצב: איך אתה מודד היום מפעל כושל ומפעל טוב?

יעקב קצב: בשני תנאים: אם הסחורה שלו טובה ונמכרת, ואם הוא עומד בתקציב.

יעקב קצב: אין לנו בעיה עם התקציב, אבל אנחנו הגוף היחיד שמורידים לו כל שנה את האגרה.

יעקב קצב: בכל מקום אחר מעלים את המחירים, אבל אצלנו מורידים.

יעקב קצב: אנחנו עומדים בתקציב, יש לנו רדיו מעולה, הטלוויזיה מכה ברייטינג, אז איפה נכשלנו אדוני השר?

12961: את זה עוד לא שמעתי.

יעקב קצב: קודם כל, כל רפורמה צריכה להתבצע עם העובדים.

יעקב קצב: לצערי, עוד לא ישבנו יחד.

יעקב קצב: אפילו בהכנת התכנית צריך לשבת עם העובדים ולשמוע מה בפיהם.

יעקב קצב: אם יש מישהו מארגון היוצרים שיודע על מה שקורה ברשות השידור, אני יכול להגיד שיש פה עובדים שעובדים 40 ו-30 שנה ברשות השידור, והם יודעים כל דבר ודבר שקורה ברשות השידור.

רענן כהן: לפני שכתבתי את התכנית, ישבתי עם הרבה ועדי עובדים.

רענן כהן: עם רובם ישבתי.

יעקב קצב: חד משמעית, יש שמונה ועדי עובדים.

זבולון אורלב: זה כבר המספר הרביעי שאנחנו שומעים היום.

רענן כהן: ישבתי איתם הרבה לפני הגשת התכנית.

רענן כהן: יושבים כאן אנשים שישבתי איתם.

יעקב קצב: אם תיתן לי עכשיו דקה אחת, אני יכול לספור את כל שמונה הוועדים.

רענן כהן: תרשום לי את זה בנייר עם הכתובת, עם השם ועם הטלפונים.

רענן כהן: מפריכים את העובדה שיש שמונה ועדי עובדים, וכשבאים להתאחד, מפריעים להם ורוצים ליצור גוף אחר.

זבולון אורלב: אני פעם הייתי מנכ"ל משרד החינוך, והיו שני ארגוני מורים, ותאמין לי שבקושי הסתדרנו.

זבולון אורלב: איך המנהלים ברשות השידור מסתדרים עם יותר מוועד עובדים אחד?

זבולון אורלב: תאמין לי שאני לא יודע.

זבולון אורלב: תדע לך שאני אומר לך שלמעלה מ-50% מהשביתות של מערכת החינוך זה בגלל שיש שני ארגונים.

זבולון אורלב: לו היה ארגון אחד, מספר ימי השביתה היה פוחת באופן אוטומטי ב-50%.

יעקב קצב: זה נכון, כל אחד רוצה להתחרות בשני.

תומר תדהר: כבוד השר וכבוד היושב-ראש, האגודה לזכות הציבור לדעת מזה שש שנים מנסה ליישם את אחת המטרות שלה, שהיא להבטיח שידור ציבורי נאות.

תומר תדהר: לשם כך אנחנו יושבים גם בוועדת החינוך וגם בוועדת הכספים של הכנסת בדיונים על תקציב רשות השידור, ואנחנו עדים לכך שקיימים אי סדרים ברשות השידור.

תומר תדהר: אני מאמין שכולנו מסכימים שצריך לתקן אותם.

תומר תדהר: אם נדבר על הרפורמה, אנחנו יכולים לציין שכבוד השר קיים דיון מעמיק בכל מה שקשור למצב של רשות השידור.

תומר תדהר: הוא בחן את ההיסטוריה של הרשות.

תומר תדהר: אנחנו התבקשנו על-ידו לחוות את דעתנו בנושא, ואנחנו זומנו לישיבה אצל כבוד השר.

תומר תדהר: שלחנו את ההערות שלנו, והיתה התייחסות אליהן.

תומר תדהר: זה רק מוכיח שיש כאן רצינות מצד השר, שבאמת רוצה לעשות עבודה רצינית.

יוסי בר-מוחה: שמעתי פה את כל הדיבורים על תנאי השכר של עובדי רשות השידור.

יוסי בר-מוחה: באגודת העיתונאים בתל-אביב אנחנו נתקלים לא אחת בעובדי רשות השידור, בעיקר בקול ישראל, שמגיעים אלינו ויושבים גם עם היועצת המשפטית שלנו, מיכל פומרנץ, ומספרים על תנאי שכר ירודים ביותר.

יוסי בר-מוחה: מדובר על שכר של 1,800 שקל וגם 900 שקל.

זבולון אורלב: למשרה מלאה?

יוסי בר-מוחה: הם עובדים בקצב של משרה מלאה.

יוסי בר-מוחה: הם מקבלים שכר נמוך ביותר, וזה לא סוד.

יוסי בר-מוחה: אנחנו פועלים למען אותם עובדים באגודת העיתונאים כרגע.

יוסי בר-מוחה: זה לא סוד ששכרם של עובדי רשות השידור נמוך ביותר, והם נאלצים לקבל שעות נוספות, על מנת להשלים את גובה השכר כדי שיתאים לשכר מקובל במשק.

יוסי בר-מוחה: ידוע שעובדי רשות השידור עובדים ומשקיעים שעות על גבי שעות.

יוסי בר-מוחה: אבל מאחר שיש צורך להבריא את הרשות, אין ספק שצריך באמת להתייחס לשכרם של העובדים ולתנאי הפרישה שלהם, ולכלול בזה את מרכיב השעות הנוספות, שהוא מרכיב חשוב מאד בשכרם של עובדי רשות השידור, ולהתאים את זה לתנאי הפרישה, כי בלי זה, מצבם של העובדים ותנאי הפרישה שלהם יהיו נמוכים מאד בהתאם לגובה השכר שיש להם כיום.

רענן כהן: שכר יסוד.

יוסי בר-מוחה: נכון, ואז אין ספק שרק פרישה מרצון והידברות עם העובדים באמצעות אגודות העיתונאים יטיבו עם אותם עובדים, כי הם השקיעו שנים על גבי שנים ברשות השידור, והגיע הזמן שגם אם מציעים לעובד זה או אחר לפרוש, שיעשו את זה בכבוד ויאפשרו לו לעשות את זה בכבוד.

מיכל פומרנץ: כשמדובר באמת בתכנית, יש התייחסות רבה לכך שצריך להוציא אנשים לפרישה מוקדמת.

מיכל פומרנץ: אין שום התייחסות למאות עובדים שהם ש"תפים, שלא נקלטו ברשות השידור כעובדים ולא מקבלים זכויות סוציאליות.

מיכל פומרנץ: בר-מוחה דיבר על 1,800 שקל, אבל אני מדברת על אנשים שמגישים תכנית יומית ומרוויחים 200 שקל בחודש, ועל אנשים שעובדים בהתנדבות, הכל כדי להיכנס לרשות השידור, בתקווה שאחרי תקופה מסוימת הם יקבלו חוזה.

זבולון אורלב: פעם כשנקלטתי בשירות המדינה, עבדתי עם אהרון לנגרמן זכרונו לברכה, שעבד אז במשרד השר כמנהל היחידה לשירות קהילתי בהתנדבות.

זבולון אורלב: יום אחד כשהיתה שביתה במשרד, הוא אמר לי: אולי תטפל בזה?

זבולון אורלב: אמרתי לו שאני מטפל במתנדבים.

זבולון אורלב: הוא אמר לי: כל עובדי המדינה מתנדבים.

זבולון אורלב: שאלתי אותו: למה?

זבולון אורלב: הוא אמר לי: עובדי המדינה באים ו"דופקים" את הכרטיס – אז עוד דפקו את הכרטיס; אם הם עובדים, זה בהתנדבות.

זבולון אורלב: אגב, זה סיפור על משרד השר ולא על רשות השידור.

אריה בן ציון: אני לא מבין, האם זאת רמיזה שאנשים לא עובדים?

אריה בן ציון: אותי זה לא הצחיק.

מיכל פומרנץ: מה שאני מנסה להגיד זה שיכול להיות שיש ברשות השידור אנשים שלא עובדים ומקבלים משכורת, אבל יש הרבה אנשים שהם אלה שעושים את העבודה והם לא מקבלים משכורת ומועסקים בצורה לא חוקית.

מיכל פומרנץ: את הדברים האלה אני אומרת בלי להתייחס לנושא, שזה באמת לא חוקי להעסיק בצורה כזאת – או בלי משכורת בכלל, או בסכום סמלי כאילו עושים להם טובה.

יוסי בר-מוחה: אני חושב שצריך לקיים דיון מעמיק בעיקר בנושא הטלוויזיה החינוכית, כי שם המצב קשה מבחינת העובדים.

זבולון אורלב: רמז השר שהוא בא בדברים עם השרה.

זבולון אורלב: אני מדליף לכם שגם אני באתי בדברים עם השרה.

אריה בן ציון: אבל לא עם העובדים.

זבולון אורלב: רק אתמול פנה מישהו מהעובדים שלכם, וכתבתי לו תשובה שאני בהחלט מתכוון לקיים דיון בנושא הזה.

זבולון אורלב: צריך לאפשר לשרת החינוך והתרבות להתארגן גם מבחינתה בעניין הזה.

זבולון אורלב: היא גם אמרה לי שבדעתה לקיים התייעצות עם מומחים וכדומה.

זבולון אורלב: אני גם מבין שיש עליה כרגע עול של פתיחת שנת הלימודים, אז אני מניח שאי שם בתחילת מושב החורף נוכל לקיים דיון מאד מאד רציני - ונזמין גם את השר לדיון – בשאלת הטלוויזיה החינוכית, כי גם אני היום מודע לכך שבמצבה הנוכחי יש בה בעיות קשות מאד שמחייבות התייחסות ודיון מאד רציניים באשר לעתידה, אבל אני לא רוצה להיכנס לזה.

יצחק ריבלין: רציתי רק לתקן נושא מסוים שהועלה פה לגבי מספר הוועדים.

יצחק ריבלין: יש מספר ועדים, כיוון שלכל סקטור יש ועד פנימי, אבל ישנם שלושה גופים עליונים: הנדסאים שכוללים את כל ההנדסאים בכל רשות השידור, כולל רדיו וטלוויזיה, ישנם העיתונאים והדירוג המשולב.

רענן כהן: ועם אלה נפגשתי.

זבולון אורלב: כשאתה אומר עיתונאים, האם זה כולל עיתונאים ברדיו ובטלוויזיה?

יצחק ריבלין: כן.

זבולון אורלב: כתבו לי בנייר שיש 11 ועדים, שמעתי את המספר שלושה וקצב אומר שמונה.

זבולון אורלב: אני שואל אותך מה אני צריך לעשות.

רענן כהן: זה בדיוק מה שקורה ברשות השידור.

נורית הניג: אני רוצה לומר מספר מילים כלליות, למרות שאני לא עובדת רשות.

נורית הניג: אני 30 שנה בתחנה, 25 שנה מפיקה.

נורית הניג: אני לא אתן עכשיו הרצאה לגבי התפקיד החשוב של השידור הציבורי החינוכי, אבל אני רק אומר שכאשר מסתכלים על תפקיד השידור הציבורי, גם ב-BBC וגם בארצות-הברית, אפשר לעשות דיפרנציאציה מעניינת לגבי היעדים של השידור הציבורי והנישה של השידור החינוכי.

נורית הניג: אני חושבת שכאשר מדברים על הבראה, אי אפשר שלא לראות את הטלוויזיה החינוכית משנת 1965 – השידור הראשון היה מהבניין שלנו – ואי אפשר להפריד את ההבראה ואת שאלות העסקת העובדים, כמו: האם העובדים אשמים במה שקרה, ובכך שהטלוויזיה החינוכית פרשה למחוזות לא לה, נכנסה למגזר העסקי והתחילה לדבר על מקסום הכנסות ועל רייטינג?

נורית הניג: היוצרות קצת התבלבלו, ואני מרגישה צורך לדבר פה בשם 350 עובדים, חלקם הגדול בתקן, ועוד 200 עובדים שהם ש"ת עובדי כוח-אדם, שעוד מעט גם יהיו מאוגדים בהסתדרות, כי הם השקיעו מעל ל-30 שנה במקום הזה.

נורית הניג: הם קודם כל אנשי חינוך, הם לא רק אנשי טלוויזיה.

נורית הניג: הם משלבים חינוך וטלוויזיה.

נורית הניג: הם רואים בהשכלה יעד לאומי, וכמו שהמדינה חייבת ביטחון ורפואה, היא צריכה לתת חינוך לכל.

נורית הניג: אם אני כבר פה, היה לי חשוב להגיד כמה מילים.

12961: אני רוצה בקצרה לומר כמה מילים באשר למקום שמליאת רשות השידור והוועד המנהל תופסים במה שקרוי "הרפורמה של השר כהן".

12961: אנחנו קיבלנו דיווח הן מהמליאה והן מהוועד המנהל על מכלול הרעיונות האלה.

12961: הוועד המנהל בישיבתו לפני כעשרה ימים, אימץ את התכנית באופן עקרוני, וקבע מסגרת עבודה כדי לבחון איך להפעיל אותה הלכה למעשה בהרכב של שלושה מתוך חברי הוועד המנהל בראשות המשנה ליושב-ראש ובהשתתפות המנכ"ל.

12961: אנחנו מתכוונים להקים צוותי עבודה, שיורכבו מחברים במליאה ובוועד המנהל ומנציגי ההנהלה והעובדים, אחרי שנקבל את הסכמתם, ואני מקווה שהם יוכלו לתרום למהלך הזה.

12961: כל פעילות כזאת חייבת להיות עם העובדים, בשיתוף פעולה איתם ובהסכמתם, וזה עלה גם בדיון הבוקר.

12961: התכנית הזאת לא שלמה כולה.

12961: יש בה ללא ספק דברים אפשריים ואפשריים פחות, אבל את זה אנחנו נלמד ונבהיר תוך כדי הדיונים שאנחנו מתכננים לקיים.

12961: אני רוצה להודות ליושב-ראש על הדיון הבוקר, וכפי שכבר אמרתי בעבר, תמיד נשמח לבוא לכאן.

רענן כהן: אני מודה ליושב-ראש על עצם קיום הדיון.

רענן כהן: אני גם שמח שיושב-ראש הוועדה הכין מה שנקרא חומר מיוחד ובחן את הדברים.

רענן כהן: אני מבקש לומר שהשאיפה שלי היא שלאחר השלמת הרפורמה – ואני חוזר ואומר שהרפורמה הזאת תתחיל להיות מיושמת ומהר – רשות השידור תהיה הרבה יותר טובה מכפי שהיא היום.

רענן כהן: לגבי מה שאמר אלישע שפיגלמן על כך שרשות השידור היום נמצאת בעצם במצב הטוב ביותר, אני חייב לומר שמחר או מחרתיים, כמו שהיא עלתה, היא גם יכולה ליפול, ואנחנו רוצים שרשות השידור תהיה תמיד במצב הטוב ביותר.

רענן כהן: לכן צריך להוציא את כל אותם נושאים שמפריעים להגיע לתוצאה עליה דיברת.

רענן כהן: לא הכל גרוע.

רענן כהן: אנחנו רוצים לתת מגוון לאזרחי מדינת-ישראל ולתת להם את הטוב ביותר.

רענן כהן: שמעתי את הדברים לגבי השכר, ואני אבדוק את הדברים.

יעקב קצב: אלה מספרים שאתה לא מדבר עליהם.

רענן כהן: כשדיברת, שמעתי אותך בקשב רב.

רענן כהן: נושא העובדים הוא נושא רגיש, והוא צריך להיעשות בצורה של הידברות ושל יחסים נכונים.

רענן כהן: אני גם גדלתי באווירה שטיפחה הידברות בצורה אנושית.

רענן כהן: אי אפשר לקחת אדם שנתן כל-כך הרבה שנים מחייו ולומר לו: לך הביתה.

רענן כהן: זאת לא כוונתי.

רענן כהן: אל ניתן לספקנות לרפות את ידינו, כי הכל תלוי בנו, ואתם העובדים יכולים לתת לי את רשת הביטחון לעשות את הדבר הטוב והחשוב ביותר לטובת כולנו ולטובת העתיד של המערכת כולה.

רענן כהן: אם נגיע למסקנה שיש דברים לא טובים ושיש דברים שצריך לעכב – נעכב אותם.

רענן כהן: אני לא אומר שהכל חייבים לבצע מייד, אבל כמו שאמר יושב-ראש הוועדה, הארגון עצמו - ולא העובדים – במבנה שלו ובדרך עבודתו, הוא ארגון כושל בבסיס שלו, ואי אפשר לשכנע אותי שכל האנשים שכתבו את הדו"חות כולם היו בעלי אינטרסים.

רענן כהן: ריבונו של עולם, איך זה יכול להיות?

רענן כהן: האם כולם שוכנעו מראש והכל היה מתוכנן?

רענן כהן: באופן כללי, מבחינת העובדים, צריך לבצע את הדברים ברצון ובהסכמה, ועובדים שלא ירצו לפרוש – יקבלו תנאים סבירים ביותר, כי אין טעם לעשות דבר שאין בו צורך.

רענן כהן: לכן אני מבקש ברגע הזה לתת לי גיבוי לעשות את מה שצריך לעשות.

רענן כהן: אני משקיע בזה את כל כוחי, כי החלטתי לעשות את הטוב ביותר לרשות השידור.

זבולון אורלב: אני רוצה לסכם את הדיון.

זבולון אורלב: קודם כל, אני רוצה להודות לשר, ליושב-ראש, למנכ"ל ולכל החברים שהשתתפו אתנו בדיון.

זבולון אורלב: צריך לראות בדיון הזה דיון פתיחה, כי בסופו של דבר, כל תכנית נמדדת ביישומה, ולא בנייר שעליו כתובים הדברים.

זבולון אורלב: 2.

זבולון אורלב: צריך לחזור ולומר שרשות השידור נבדקה בעשור האחרון בדו"חות רבים על-ידי אנשי מקצוע מהשורה הראשונה, כשהצד השווה בכולם הוא הצורך לערוך שינויים ותכניות הבראה ברשות השידור כארגון.

זבולון אורלב: גם רשמנו לפנינו את הכוונה של השר רענן כהן להביא הצעת חוק ממשלתית לתיקון חוק רשות השידור.

זבולון אורלב: הוועדה תקיים דיון מעקב בתיאום בין השר הממונה לבין היושב-ראש.

זבולון אורלב: כשיתברר שהתכנית עברה את כל השלבים ויצאה לדרך, אז אפשר יהיה לקיים דיון מעקב.

זבולון אורלב: אנחנו בהחלט רוצים לתת גיבוי מלא ועזרה, כדי לבצע את השינויים ואת תכניות ההבראה.

זבולון אורלב: אני שוב רוצה להודות לשר ולכל המשתתפים.